google/wiki40b huggingface dataset:
Nattfugler i St. Pauli

Handlig

Sjømannen Hans har forlatt havet for å synge på en kneipe i St. Pauli i Hamburg. Når han møter unge Gisa blir han forelsket og vil forlove seg med henne for å få et vanlig hjem på land. Men Gisa foretrekker hans rival Georg, så Hans vender med knust hjerte tilbake til et liv på havet.

Sanger i filmen

«Auf der Reeperbahn Nachts Um Halb Eins» Sunget av Hans Albers
«Beim ersten Mal, da tut's noch weh» Sunget av Hilde Hildebrand
«La Paloma» Sunget av Hans Albers
«Nein, ich kann Dich nicht vergessen» Sunget av Hans Albers
«Schön ist die Liebe im Hafen» Sunget av Hans Albers
«Was kann es denn schöneres geben» Sunget av Hans Albers
«Wenn ein Seemann mal nach Hamburg kommt» Sunget av Hans Albers

DVD

Filmen er utgitt i Tyskland på en utekstet DVD.
Drapene på Bülowplatz

Drapene på Bülowplatz var drapene på to politikapteiner, Paul Anlauf og Franz Lenck, utført av medlemmer av Kommunistische Partei Deutschlands (KPD) på Bülowplatz foran KPDs hovedkontor i Berlin i august 1931, i den perioden som er kjent i tysk historie som Weimarrepublikken. Både Anlauf og Lenck var medlemmer av Sozialdemokratische Partei Deutschlands (SPD) og var forhatt av KPD for å slå ned på opptøyer og ulovlige demonstrasjoner organisert av KPD. Drapene fikk stor oppmerksomhet i samtiden og Anlauf og Lenck ble bisatt med stor deltakelse, særlig fra SPD og de andre partiene som utgjorde den såkalte Weimarkoalisjonen som forsvarte det liberale demokratiske systemet.
I ettertid har drapene særlig blitt husket fordi to av drapsmennene senere ble noen av de mektigste mennene i DDR. Disse var DDRs første leder Walter Ulbricht og Erich Mielke som ble sjef for Stasi. Mange av drapsmennene flyktet etterpå til Sovjetunionen, der flere av dem ble henrettet i 1937 under Moskvaprosessene som gikk hardt ut over tyske kommunister i sovjetisk eksil.
I DDR var drapene på Bülowplatz totalt fortiet av ideologiske grunner, mens i Forbundsrepublikken Tyskland ble de gjenstand for en normal historisk behandling, og Ulbrichts og Mielkes rolle bidro også til en økt interesse for dem. Ulbricht døde i 1973. Etter Tysklands gjenforening i 1990 ble det i 1992 reist tiltale mot Mielke for drapene ved tingretten i Berlin (Mielke hadde hatt en arrestordre på seg i Vest-Berlin helt siden 1947 i forbindelse med Bülowplatz-drapene) og i 1993 ble han dømt til seks års ubetinget fengsel for overlagt drap på både Anlauf og Lenck. 
Mielke fremstod under rettssaken som sterkt mentalt svekket og det ble reist spørsmål ved om han var strafferettslig tilregnelig og i stand til å forstå rettssaken. Han ble løslatt i en alder av 88 år i 1995 etter soning av drøyt to tredeler av straffen, og var da Tysklands eldste fange. På grunn av Mielkes alder og svekkede mentale tilstand ble den prosessen som pågikk mot ham for hans gjerninger som Stasisjef innstilt, og drapene på Bülowplatz ble derfor det eneste Mielke ble dømt for etter gjenforeningen. I dommen Mielke fikk for drapene på Bülowplatz tok imidlertid dommeren, Theodor Seidel, opp Mielkes gjerninger i DDR, og slo fast at Mielke «vil gå inn i historien som en av de mest fryktede diktatorer og politiministre i det 20. århundre».
Supermarine Sea King

Supermarine Sea King var et britisk amfibiefly; et jagerfly som var konstruert og bygget av Supermarine Aviation Works.

Konstruksjon og utvikling

I 1919 begynte foretaket Supermarine å konstruere et enseters sjøfly, som var et jagerfly i likhet med «Supermarine Baby» fra første verdenskrig og den samtidige «Sea Lion racerfly». Resultatet, kjent som Sea King, var en en-seters dobbeltdekker drevet av en skyvemotor på Beardmore 160 hk motor. Det ble første gang fløyet tidlig på 1920-tallet, og senere ble det installert en 240 hk Siddeley Puma-motor i flyet. B
I 1921 bygde Reginald Mitchell, som senere ble sjefkonstruktør ved Supermarine, en revidert konstruksjon, muligens for å møte kravet om et jagerfly som kunne operere både fra et hangarskip og fra vann. Resultatet ble Sea King II, som var en enseters dobbeltdekker med et skrog av trematerialer, opptrekkbart understell og fast haleski. Sideroret i halen var montert halveis opp på sideroret. Sea King II var drevet av en 300 hk Hispano-Suiza 8 motor.
Sea King II fløy første gang i desember 1921.Flyet hadde fremragende egenskaper og var lett manøvrerbart, men Sea King ble likevel ikke valgt for produksjon. I stedet valgte man å bestille et minde anallt Fairey Flycatcher og Parnall Plover, begge dobbeltdekkere som kunne ha både vanlig understell og pongtonger..
Dette ble likevel ikke slutten for Sea King. Den ble bygget om og oppstod som Sea Lion II, som vant Schneider-troféet i 1922.
Hønsehuset

Om Hønsehuset

Hønsehuset lydstudio ble startet samtidig med at Nordland fylkeskommune etablerte Nordland Kultursenter på den gamle Nordland Landbruksskole. Hønsehuset var landbruksskolens hønsehus, og bar tydelig preg av sin tidligere funksjon da musikkmiljøet rundt Bodø Rockeklubb og Sinus overtok det i 1989. Det utvidede musikkmiljøet i Bodø gikk sammen om å lage konserter til inntekt for oppussing av Hønsehuset. Dugnadsinnsats var vesentlig i ferdigstillelsen av studioet.
Hønsehuset ble styrt og drevet av musikere som ikke tok ut lønn, og ga artister muligheter til å lage demoinnspillinger for en rimelig penge.

Arkivmateriale

Lydarkivet etter Hønsehuset er befinner seg hos Arkiv i Nordland, som i 2015 har fått midler fra Norsk kulturråd til å bevare materialet gjennom digitalisering.
Powerage (album)

Oversikt

Powerage er det første AC/DC-albumet til å bli utgitt nesten samtidig i både det australske og det internasjonale markedet, og det første til å bruke samme coverbilde for begge. Det var også det første til å ha den samme sporlisten på alle versjoner med unntak av den europeiske vinylversjonen. Denne versjonen inneholdt «Cold Hearted Man», en sang som ikke hadde blitt utgitt på noe annet AC/DC-album, men som ble gjort mer tilgjengelig på samleboksen med Bon Scott-era vinyl-LP-er i 1997. I samleboksen ble sangen pakket som en maxisingel. I noen pressinger av Powerage ble «Rock 'n' Roll Damnation» utelatt.  
«Sin City» ble covret av heavy metal-bandet Twisted Sister på deres album Twisted Forever, hvor Dee Snider forandrer litt av teksten: «Ain't got a hope in hell, that's Bon Scott's belief.» Sangen ble også covret av punkrockbandet The Offspring og Bruce Dickinson.
«Gone Shootin'» er med i filmen Beavis and Butt-head Do America. I 2007 ble en studioversjon av sangen, med Brian Johnson på vokal, inkludert på den andre disken av Plug Me In. Opptaket er fra en innspilling i 1996 i VH1 Studios i London.
Powerage markerte studiodebuten til bassist Cliff Williams. Det var bandets siste Bon Scott-era studioutgivelse med produksjon gjort av Harry Vanda og George Young.
Den nordlige silkeveien

Den nordlige silkeveien er et uttrykk man av og til kan støte på om den gamle kjerre- og senere karavaneveien i det nordlige Kina som begynte i den gamle hovedstaden Chang'an (Xi'an) og forløp nord for Taklamakanørkenen for så å nå frem til kongedømmene Partia, Baktria og til slutt Persia og Roma.  Uttrykket nordlige skyldes at det i virkeligheten var en rekke slike handelsveier som alle gjerne kalles Silkeveien; dette var den nordligste ruten. Det var langs den nordlige silkeveien at Han-dynastiet dramatisk utvidet sitt herredømme vestover, gjennom Hexikorridoren og innover i Xinjiang, for å få sikret handelsveien og beskyttet den mot nobadiske røverbander.
Guillaume Thierry

Idrettskarriere

Thierry deltok i stavsprang i ungdoms-VM i friidrett 2003 i Canada, der han kom på 13.-plass. I Afrikamesterskapet i mangekamp 2005 vant han juniorklassen, og han vant også tikamp i juniorafrikamesterskapet i friidrett 2005, der han scoret 6838 poeng, som var mauritisk juniorrekord. 
Han kom på 8.-plass i tikamp i Samveldelekene 2006 i Melbourne, i sitt første mesterskap som senior. I Afrikamesterskapet i friidrett 2006 deltok han både i stavsprang og tikamp, og endte på 5.-plass i stavsprang med 4,20 meter, og 6.-plass i tikamp med 6602 poeng. 
I det mauritiske mesterskapet i mangekamp i 2007 ble han den første mauritiske utøveren som greide over 7000 poeng, da han oppnådde 7192 poeng. Den forrige mauritiske rekorden var på 6971 poeng, som Patrick Legrand satte i 1998. Han klarte nesten samme poengsum i de Panafrikanske leker 2007 - her fikk han 7186 poeng og endte på 5.-plass. Hamdi Dhouibi vant denne konkurransen med 7838 poeng. Thierry vant også Indiahavøylekene 2007 (Indian Ocean Island Games) på Madagaskar, med ny personlig rekord på 7283 poeng.
Han deltok i Afrikamesterskapet i friidrett 2008, men fullførte ikke konkurransen. Han fikk bronse i tikamp i Afrikamesterskapet i mangekamp 2010, og han fikk også bronse i tikamp i Afrikamesterskapet i friidrett 2010, der han i tillegg deltok i stavsprang, der han kom på 5.-plass. I oktober deltok han også i samveldelekene 2010, der han kom på 12.-plass med 7343 poeng. 
I Afrikamesterskapet i mangekamp 2011 kom han på 2.-plass, med 7444 poeng, bak Ali Kamé som vant for andre gang på rad. Han kom også på 2.-plass i Indiahavsøylekene 2011 i Victoria på Seyschellene, der xxx vant, og i Panafrikanske leker 2011, som ble vunnet av Jangy Addy fra Liberia. Therry satte her ny nasjonal rekord med 7481 poeng, etter at han satte personlig rekord på 100 meter (11,22), 110 meter hekk (15,06), diskos (47,68) og 1500 meter (4:46,32). 
I Afrikamesterskapet i mangekamp 2012 kom han igjen på 2.-plass, bak Ali Kamé, og i Afrikamesterskapet i friidrett 2012 i Porto-Novo kom han på 3.-plass. Han vant tikamp i Afrikamesterskapet i mangekamp 2013, og satte personlig rekord med 7511 poeng ved Jeux de la Francophonie 2013 i Nice, men endte der på 3.-plass. 
I 2014 kom han på 2.-plass i Afrikamesterskapet i mangekamp, 35 poeng bak sørafrikanske Friedrich Pretorius. Han kom på 11.-plass i Samveldelekene 2014 og på 2.-plass i Afrikamesterskapet i friidrett 2014. 
I Panafrikanske leker 2015 vant han tikamp, med ny personlig rekord på 7591 poeng.
In dubio pro reo

Norske rettsforhold

Norge er ved to tilfeller blitt klaget inn for og dømt av Den europeiske menneskerettsdomstol (EMD) i Strasbourg for brudd uskyldspresumsjonen i EMKs artikkel 6.2. I begge tilfeller (Hammern mot Norge (Bjugn-saken) og Y mot Norge (Birgitte-saken)) ble det konstatert brudd som følge av at klagerne ved norske domstoler var idømt erstatningsansvar for handlinger som de tidligere var frikjent for i strafferettslig forstand. Dette var mulig fordi beviskravet i strafferetten er langt strengere enn i erstatningsretten. EMD kom til at det ikke var i strid med uskyldspresumsjonen å idømme klagerne erstatningsansvar selv om de var blitt frifunnet i straffesakene, men formuleringene domstolene hadde brukt da erstatningsansvaret ble idømt, var ifølge EMD egnet til å så tvil om de strafferettslige frifinnelsene.
I granskningsrapportene etter henholdsvis Liland-saken og Moen-saken ble politiet og domstolene anklaget for å ha brutt uskyldspresumpsjonen.
Norge har også fått kritikk for utstrakt bruk av varetektsfengsling i saker der skyldspørsmålet ikke er avklart.
Prinsippet er normgivende for pressens «vær varsom-plakat» (punkt 4, underpunkt 5–7), men i flere alvorlige saker er norsk presse blitt anklaget for å bryte prinsippet.

Sivilrett

Ved tvil om sivilrettslige spørsmål er imidlertid utgangspunktet et annet: De stridende parter har som hovedregel like mye ansvar for bevisførselen, og normalt skal domstolene legge til grunn det faktum som ut ifra bevisførselen er det mest sannsynlige.
Always (film)

Handling

Pete Sandich (Richard Dreyfuss) er en pilot i brannflyvebransjen. Kjæresten hans Dorinda Durston (Holly Hunter) er også pilot og arbeider i tillegg som radiooperatør når de andre pilotene er ute på oppdrag. Pete tar alltid sjanser og er overbevist om at ferdighetene hans alltid vil strekke til. En dag gjør de ikke det, og han omkommer i en ulykke. Han gjenoppstår som et usynlig spøkelse med et oppdrag gitt av engelen Hap (Audrey Hepburn). Han må gi gode råd til sin etterfølger, Ted Baker (Brad Johnson), og samtidig godta at Ted forelsker seg i Dorinda.
Peterbreen

Peterbreen er en kort og bred isbre i Dronning Maud Land. Den strømmer i nordøstlig retning på sørvestsiden av Neumayerskarvet i Kirwanveggen og drenerer ut i Jutulstraumen.
Kart over breen ble utarbeidet av norske kartografer basert på undersøkelser og flyfotografering gjennomført under Maudheimekspedisjonen og Den norske antarktisekspedisjonen 1956–60. Breen er navngitt etter Peter Melleby, mekaniker og ansvarlig for sledehundene under Maudheimekspedisjonen.
Tegneserierådet

Tegneserierådet ble stiftet i 2009 og er den eneste bransjeorganisasjonen i Norge for institusjoner, organisasjoner og firmaer som har tegneserier som fagområde. Forlag, foreninger og stiftelser utgjør de fleste medlemmene. Organisasjonen har et juridisk ansvar for samlingene i Tegneseriemuseet i Norge. Alle medlemmer er høringsinstans i forhold til det offentlige.
Midnite Spares

Handling

Steve (James Laurie) er en ung mann som kommer tilbake til sitt hjemsted etter flere år for å forsøke lykken som racerbilfører. Da han oppdager at faren er blitt bortført av en gjeng med organiserte biltyver, tar hans liv en brå vending. Han allierer seg med en stripperske (Gia Carides) og to tidligere kolegaer av faren  (Bruce Spence og David Argue) – og sammen pønsker de ut en plan for å bekjempe den organiserte gruppen som lever av å stjele og strippe biler, for så å selge delene på det svarte marked.

Om filmen

Midnite Spares ble utgitt på video i Norge i 1984 av VCL med undertittelen Full rulle på 100 hjul.
Kameramannen David Brostoff ble drept under innspillingen av filmen.
Seida

Seida (samisk: Sieiddá) er en landsby i Tana kommune, Finnmark.
Commerce (Paris Metro)

Commerce er en stasjon på metroen i Paris i 15. arrondissement. Den betjenes av linje 8.
Stasjonen har sitt navn etter gata og parken av samme navn i bydelen Grenelle. Nedgangene befinner seg ved parken. Siden rue du Commerce er en trang gate er plattformene forskjøvet i forhold til hverandre.
Stasjonen ble åpnet 27. juli 1937.
Cours de civilisation française de la Sorbonne

Cours de civilisation française de la Sorbonne (CCFS) er et privat kursprogram i fransk språk og fransk kultur som har blitt tilbudt i Paris siden 1919. Kursene henvender seg til utenlandske studenter, og de fleste studentene kommer fra USA. Kursene tas særlig av utenlandske studenter som ønsker å studere i Frankrike for å forbedre kunnskapene i fransk før de begynner på andre studier, eller som et mer allmenndannende kurs etter avsluttet videregående skole. Programmet omfatter en rekke forskjellige kurs av ulik varighet, fra en måneds intensivkurs til kurs som varer to semestre (et knapt år), og CCFS tildeler forskjellige språksertifikater. Kursene har hovedvekt på språkøvelser og forbedring av språkferdigheter. Programmet har rundt 7000 studenter årlig. Programmet forutsetter at studentene allerede har grunnleggende ferdigheter i fransk.
Andy Samberg

Film

I 2007 slo Samberg gjennom med filmen Hot Rod, hvor han spilte «stuntmannen» Rod Kimble. Etter dette ble han med i den animerte langfilmen Space Chimps, hvor han hadde stemmen til Ham III. Han ble senere med i TV-serien Saturday Night Live. Her har han imitert mange kjente stjerner, blant andre Zac Efron, Barack Obama, Chuck Norris og Alan Rickman. 
I filmen Det regner kjøttboller (2009) har Samberg stemmen til Brent.
I 2013 fikk David Andrew "Andy" Samberg hovedrollen som Jake Peralta i TV-serien Brooklyn Nine-Nine.
Språkbank

En språkbank er en digital samling av språklige råvarer og verktøy som er nødvendige for å lage språkteknologiske tjenester og produkt med tale og tekst. Fra banken vil man kunne få tekst, tale, leksikalske data, terminologi og verktøy for språkteknologisk bruk.

Norsk språkbank

Norsk språkbank ble etablert i 2010 under Nasjonalbiblioteket med hjemmel i «Handlingsplanen for norsk språk og IKT» og St.meld. nr. 35 (2007–2008) «Mål og meining».
Wine cooler

Wine cooler er en alkoholholdig drikk av vin og fruktsaft, ofte i kombinasjon med en kullsyreholdig drikk og sukker. Den har ofte lavt alkoholinnhold.
Drikken er tradisjonelt hjemmelaget, men er blitt tappet på flasker og solgt av kommersielle distributører siden tidlig på 1980-tallet, spesielt i områder der det lave alkoholinnholdet gjør at de kommer inn under mindre restriktivt lovverk enn vin alene. Fordi det meste av smaken i vinen overskygges av frukten og sukkeret, blir det gjerne brukt billig vin.
Boksing under Middelhavslekene 1979

Boksing under Middelhavslekene 1979. Boksing var en av flere sporter under de åttende middelhavslekene som ble arrangert i Split i Jugoslavia i perioden 15. til 29. september 1979. Det var åttende gangen som boksing var med på programmet under Middelhavslekene. Det ble konkurrert i elleve vektklasser. Alle tapende semifinalister fikk bronsemedaljer. Jugoslavia ble beste nasjon med åtte gullmedaljer.
Epistictina

Utseende

Middelsstore, flate, avlangt ovale, blanke, mer eller mindre gul- eller rødbrunlige skjoldbiller med mørke flekker på dekkvingene, pronotum gjerne mer eller mindre mørkt. Slekten har en noe avlang kroppsform. Hodet er forholdsvis bredt, synlig ovenfra, firkantet med fasettøynene plassert i hvert sitt hjørne. Antennene er svarte. Pronotum er trapesformet.

Levevis

Både larver og voksne lever på planter og eter fra dem. Arter i denne slekten kan finnes på plantefamiliene Bignoniaceae og Meliaceae.

Utbredelse

Slekten er utbredt i Sørøst-Asia.
Harold Wallace

Kilder

Harold Wallace på nacion.com(spansk)
Fiskefyr

Fiskefyr var ledfyr som ble opprettet under det rike kystfisket fra rundt 1850. Det ble brukt bare under sesongfisket.
Det fantes fiskefyr på Gitterøya og Glette i Haugesund, Gjessnakken i Dønna, Glåpen i Moskenes, Hellevik i Haram, Folgerøy i Bømlo, Ballstad i Vestvågøy, Henningsvær i Vågan og Kinnasundet i Flora.
Noen leifyr og kystfyr har også tidligere vært fiskefyr, slik som Alnes og Erkna i Giske, Boknasundet i Bokn, Espevær i Bømlo og Fjøløy i Rennesøy.
Low Orbit Ion Cannon

Bruk

LOIC utfører et tjenestenektangrep en side ved å overbelaste siden med TCP eller UDP forespørsler, med hensikten å forstyrre servicen som siden gir. Noen folk har brukt programmet for å frivillig bli med i botnett.

Mottiltak

Sikkerhetseksperter sitert av BBC indikerte at visse velskrevne brannmurer kan filtrere ut mye av trafikken skapt av LOIC, dermed forhindrer angrepet i å ha full effektivitet. 
LOIC-angrep er også lette å identifisere i systemlogger, og angrepets kilde kan bli sporet ned til IP-adressene som ble brukt i angrepet.

Etymologi

LOIC er oppkalt etter ion kanonen, et oppdiktet fra flere sci-fi bøker og filmer, og i spillserien Command & Conquer.
Soggy biscuit

Soggy biscuit er en sexlek som involverer mannlig onani. Leken går ut på at man samles i en mindre gruppe, stiller seg i en sirkel og plasserer en kjeks i midten. Siden begynner man å onanere og deltagerne ejakulerer en etter en på kjeksen. Den siste som får utløsning må etter reglene spise opp kjeksen. Aktiviteten påstås å ha begynt i Australia en gang på 1960-tallet.
Greenford

Toponymi

Stedsnavnet er første gang dokumentert i 848 som Grenan forda. Det er dannet fra angelsaksiske grēne og ford og har betydningen «stedet ved det grønne vadested». Greenford var kjent som Great Greenford for å skille det fra Little Greenford, som nå er kjent som Perivale. De latiniske endelsene Magna og'Parva har også blitt benyttet for å markere forskjellen.

Historie

Horsenden Hill, som er rett ved Greenford, er med en høyde på 84 moh. et av de høyeste stedene i området, og har rester etter en bygdeborg fra oldtiden. Det er kjent at for rundt 2 500 år siden bosatte jernalderfolk seg på det som i dag kalles Horsenden Hill ved store mengder med keramikk er blitt funnet her. I 1978 ble jernalderbosetningen på denne høyden erklært som historisk monument av nasjonal betydning av English Heritage.
Det var antagelig under angelsaksisk tid at høyden fikk sitt nåværende navn, da stavet som Horsendun. Siste stavelse, -dūn, har betydningen borg. Stedsnavnet er første gang dokumentert i 1203, og det er avledet fra det angelsaksiske personnavnet Horsa pluss dūn, «Horsas borg».
Under den andre verdenskrig var høyden benyttet som batteri for luftvern. Det ble benyttet for å beskytte lokale fabrikker fra flyangrep. Det er nåværende to vannmagasiner bygget inn i høyden på dens sørside, men disse er ikke lenger i bruk.
Cey-Nor Development Project

Cey-Nor Development Project var et utvikkingsprosjekt i Thoppukadu nær Jaffna på Sri Lanka, etablert og drevet av avholdsbevegelsen, Norges Godtemplar Ungdomsforbund. Prosjektet var i virksomhet fra 1950-tallet til 1970-tallet. Initiativtaker og prosjektleder var Arne Fjørtoft og prosjektet fokuserte på opplæring av lokalbefolkningen i blant annet båtbygging for fiskebåter. Videre omfattet prosjektet et fryseri, garnfabrikker, helsesenter og ulike typer landsbyutvikling. Prosjektet fikk støtte fra norsk ungdom, gjennom blant annet «te for 10»-aksjoner, og Direktoratet for utviklingshjelp. Driften av prosjektet ble overtatt av FORUT
Lovenes ånd

Lovenes ånd (fransk: De l'esprit des lois, opprinnelig skrevet De l'esprit des loix) er en fransk avhandling om politisk teori som ble første gang utgitt anonymt av Charles Montesquieu (fullt navn: Charles de Secondat, Baron de Montesquieu) i 1748 med hjelp av Claudine Guérin de Tencin. Den ble utgitt anonymt ettersom Montesquieus tekster var underlagt statlig sensur. Dens innflytelse utenfor Frankrike ble støttet av raske oversettelser til andre språk. I 1750 utga Thomas Nugent den første engelske oversettelsen. I 1751 la den katolske kirke Lovenes ånd til sin liste over forbudte bøker (Index librorum prohibitorum).
Likevel fikk Montesquieus politiske avhandling en stor innflytelse på verkene til mange andre, mest kjent er Katarina II av Russland, som produserte Nakaz («Instruksjon», 1767); USAs landsfedre som signerte USAs grunnlov; og Alexis de Tocqueville, som benyttet Montesquieus metoder i sin undersøkelse av det amerikanske samfunnet i sin bok De La Démocratie en Amérique (Demokrati i Amerika, 1835–1840). Blant Montesquieu egne inspirasjoner var verkene til René Descartes, Nicholas de Malebranche, og Niccolò Machiavelli, skjønt behandlet med respektfull skepsis. Macaulay har gitt en antydning om Montesquieus betydning i samtiden da han i 1827 skrev i sitt essay titulert Machiavelli at «Montesquieu har, kanskje, en større berømmelse enn noen annen politiske forfatter i det moderne Europa.»
Montesquieu tilbrakte rundt tjue år med undersøkelser for å skrive Lovenes ånd. Den dekker flere emner, blant annet loven, samfunnslivet, og studiet av antropologi, og gir mer enn 3000 anbefalinger. I avhandlingen fremmet Montesquieu et konstituert system bestående regjering og maktfordeling, avvikling av slaveriet, bevarelse av borgerlige rettigheter og friheter, og ideen om at politiske institusjoner burde reflektere de samfunnmessige og geografiske aspektene av hver samfunn. I sum forfektet Montesquieu at statens viktigste oppgave er å sikre folk frihet. Han mente at makten skal deles mellom flere organer som er uavhengige av hverandre. Dette ble senere kalt «maktfordelingsprinsippet».
Changtai

Changtai (kinesisk: 长泰县; pinyin: Chángtài Xiàn) er et fylke i provinsen Fujian i Folkerepublikken Kina. Det ligger i byprefekturet Zhangzhou.
Befolkningen var på 186 857 innbyggere i 1999.
Horni

Horni er et sted og navnet på tre gårder i Bærum i Akershus: Øvre Horni, Mellom-Horni og Nedre Horni. Bruksnummere fra 64.1 til 64.59 i Bærum. Horni-gårdene ligger over Skuidalen, på Jarenplatået.

Navn

Navneopphavet er ukjent, men kan ifølge Ryghs "Norske Gaardnavne" ha sammenheng med en kraftig vinkel i Hornibekken som er eneste utløp fra Ståvivannet:
64. Horni. udtale hø2nni. -- i Honnini (2 Gaarde) RB. 114. Hornene (søndre) Reg. 20, 1472. Hornenn St. 1 b. Horne 1624. 1666. 1723.1/1.
Hornin, sammenstillelse af horn n., sandsynlig i Betydning af Hjørne, Vinkel (Indl. S. 57), og vin. I denne Form haves Sammensætningen ellers kun i Flertalsformen Hornynjar om den Gaard, hvorefter Hornindalen i Nordfjord har Navn; i den omlydte Form Hyrnin i Brandval og i Skogn. Det er muligt, at Navnet her sigter til en Krumning i den Elv, hvorigjennem Stovivandet har sit Afløb.